Príloha č. 3  Návrh zmluvných podmienok

ZMLUVA O DIELO
Košice, osadenie a montáž cestného zábradlia a zvodidla
uzavretá podľa § 536 a nasl. Obchodného zákonníka

I.
Zmluvné strany

1. Objednávateľ:	Mesto Košice
 Sídlo:	Trieda SNP 48/A, 040 11 Košice
 Zastúpený:	MUDr. Richard Raši, PhD., MPH, primátor
 IČO:	00691135
 DIČ:	2021186904
 IČ pre DPH:	SK2021186904
 Bankové spojenie:	Prima banka Slovensko, a.s.
 Číslo účtu:	0442486001/5600

Osoby oprávnené rokovať za objednávateľa
vo veciach technických: Ing. Jozef Hudák, MPH, vedúci oddelenia výstavby, investícií a
	 stavebného úradu MMK
	 Ing. Jozef Mikula, referát dopravy MMK
telefón:	 055 6419 111
e-mail:	 jozef.hudak@kosice.sk
	 jozef.mikula@kosice.sk

2. Zhotoviteľ:
 Sídlo:
 Zastúpený:
 IČO:
 IČ pre DPH:
 DIČ:
 Bankové spojenie a číslo účtu:

Osoby oprávnené rokovať za zhotoviteľa:
a) vo veciach zmluvných:
 telefón, e-mail:
b) vo veciach technických a realizačných:
 telefón, e-mail:

II.
Predmet zmluvy
1. Predmetom tejto zmluvy je záväzok zhotoviteľa zhotoviť pre objednávateľa dielo „Cesta II/547 - inštalovanie bezpečnostných zariadení“. 
2. Zhotovenie diela podľa čl. II. ods. 1. tejto zmluvy spočíva v realizácii stavebných prác potrebných na inštalovanie bezpečnostných zariadení - cestných oceľových zvodidiel na ceste II/547 Jahodná vrátane dodávok všetkých stavebných výrobkov a materiálov nevyhnutných pre zhotovenie diela s ich dopravou na miesto použitia. Bližšia špecifikácia diela je uvedená vo výkaze výmer, ktorý tvorí prílohu tejto zmluvy.
3. Súčasťou zhotovenia diela je aj zabezpečenie potrebného dočasného zvislého dopravného značenia v prípade obmedzenia premávky na ceste II/547 vrátane jeho osadenia, údržby, premiestňovania a odstránenia, zaistenie bezpečnosti všetkých účastníkov cestnej premávky, zaistenie bezpečnosti práce, bezpečnosti používaných strojov a technických zariadení, zaistenie ochrany životného prostredia, dodanie vyhlásení o zhode/certifikátov použitých stavebných výrobkov, uvedenie všetkých dotknutých plôch do pôvodného stavu, naloženie, odvoz a uloženie vybúraných hmôt a sutí príp. ďalších odpadov vznikajúcich pri zhotovovaní diela alebo ako jeho dôsledku vrátane poplatku za ich uskladnenie a nakladanie s nimi v zmysle platnej legislatívy, okamžité odstránenie znečistenia pozemných komunikácií a verejných priestranstiev, ktoré bude spôsobené zhotovovaním diela alebo ako jeho dôsledku a.i. súvisiace s predmetom zmluvy.
4. Zhotoviteľ zhotoví dielo vo vlastnom mene, na svoje náklady a  na vlastnú zodpovednosť.

III.
Lehota zhotovenia diela
1. Lehota pre zhotovenie diela v zmysle čl. II. tejto zmluvy: 23.05.2012.
2. Zhotoviteľ sa zaväzuje zhotoviť dielo v požadovanom rozsahu a v dohodnutej lehote.
3. Ak zhotoviteľ pripraví dielo na odovzdanie pred dohodnutou lehotou, objednávateľ toto dielo prevezme aj v skoršom ponúknutom termíne.
4. Dodržanie lehôt pre zhotovenie diela zo strany zhotoviteľa bude závislé od riadneho a včasného spolupôsobenia objednávateľa dohodnutého v zmluve. Po dobu omeškania objednávateľa s poskytnutím spolupôsobenia nebude zhotoviteľ v omeškaní so splnením záväzku.
5. V prípade prerušenia zhotovovania diela objednávateľom z dôvodu na strane objednávateľa alebo v prípade prerušenia zhotovovania diela z dôvodu živelnej pohromy, nevhodných poveternostných podmienok alebo iných skutočností, ktoré zmluvné strany v čase podpísania tejto zmluvy nemohli predpokladať, bude lehota zhotovenia diela predĺžená o dobu adekvátnu dobe prerušenia.
6. Objednávateľ dokončené dielo prevezme a zaplatí za jeho zhotovenie dohodnutú cenu podľa podmienok obsiahnutých v tejto zmluve.

IV.
Miesto zhotovenia diela
1. Miesto zhotovovania diela: cesta II/547 Jahodná.

V.
Cena diela
1. Cena diela je stanovená podľa zákona NR SR č. 18/1996 Z.z. o cenách v znení neskorších predpisov, vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov.
2. Cena diela:  ............................. € bez DPH
.............................. € DPH
.............................. € vrátane DPH
3. V súlade s § 3 ods. 4 zákona č. 222/2004 Z.z. o dani z pridanej hodnoty v znení neskorších predpisov sa objednávateľ pri výkone tejto činnosti a v súlade s účelom tejto zmluvy nepovažuje za zdaniteľnú osobu.
4. V cene diela uvedenej v ods. 2. tohto článku sú zahrnuté všetky náklady spojené so zhotovovaním diela, táto cena je konečná, bez možnosti zvýšenia, s výnimkou jej úpravy v zmysle čl. VI. tejto zmluvy.
VI.
Možnosť a spôsob úpravy ceny
1. Cena diela bude upravená pokiaľ dôjde v priebehu zhotovovania diela k zmenám sadzby DPH. Celková cena diela bude upravená podľa výšky sadzby DPH platnej v dobe vzniku zdaniteľného plnenia.

VII.
Fakturačné a platobné podmienky
1. Na plnenie zmluvy nebude poskytnutý preddavok ani záloha.
2. Zhotoviteľ po zhotovení diela predloží objednávateľovi faktúru na rozsah skutočne vykonaného plnenia potvrdeného zástupcom objednávateľa v súpise vykonaných prác, ktorý bude priložený k faktúre. Podkladom pre vystavenie faktúry bude doklad o prevzatí vykonaného plnenia (súpis vykonaných prác) podpísaný povereným zamestnancom objednávateľa a zhotoviteľa. 
3. Faktúra vystavená na adresu objednávateľa, Mesto Košice, číslo referátu AC140, Trieda SNP 48/A, 040 11 Košice, bude obsahovať náležitosti daňového dokladu a tieto údaje: označenie (názov) diela, označenie povinnej a oprávnenej osoby, adresa, sídlo, číslo faktúry, deň odoslania a deň splatnosti faktúry, označenie peňažného ústavu a číslo účtu, na ktorý sa má platiť, fakturovanú sumu bez DPH, DPH, celkovú sumu vrátane DPH, rozpis už fakturovaných čiastok, odtlačok pečiatky a podpis oprávnenej osoby.
4. V prípade, že faktúra nebude obsahovať náležitosti uvedené v tejto zmluve, objednávateľ bude oprávnený vrátiť ju zhotoviteľovi na doplnenie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
5. Lehota splatnosti faktúry je 30 dní od doručenia. Za dátum úhrady sa považuje dátum odpísania finančných prostriedkov z účtu objednávateľa.
6. Ak bude objednávateľ v omeškaní s platením dohodnutej ceny, môže si zhotoviteľ uplatniť úroky z omeškania vo výške 9 % p.a. z dlžnej sumy a to do dňa jej zaplatenia.
7. Ak bude zhotoviteľ v omeškaní so zhotovením diela, môže si objednávateľ uplatniť u zhotoviteľa zaplatenie zmluvnej pokuty vo výške 30,- EUR za každý kalendárny deň omeškania a táto zmluvná pokuta bude odpočítaná z fakturovanej čiastky.
8. Ak zhotoviteľ neodstráni vady a nedorobky diela zistené pri jeho odovzdaní a prevzatí alebo vady reklamované objednávateľom počas plynutia záručnej doby v dohodnutom termíne, môže si objednávateľ uplatniť u zhotoviteľa zaplatenie zmluvnej pokuty vo výške 30,- EUR za každý kalendárny deň omeškania a to až do dňa úplného odstránenia týchto vád a nedorobkov a objednávateľ má právo zabezpečiť ich odstránenie treťou osobou v zmysle čl. VIII. ods. 7. tejto zmluvy.

VIII.
Záručná doba, zodpovednosť za vady
1. Zhotoviteľ bude zodpovedať za to, že dielo, ktoré je predmetom tejto zmluvy, bude zhotovené podľa podmienok zmluvy a že počas záručnej doby bude mať vlastnosti dohodnuté v tejto zmluve.
2. Zhotoviteľ nebude zodpovedať za vady, ktoré budú spôsobené použitím podkladov a vecí poskytnutých objednávateľom a zhotoviteľ ani pri vynaložení všetkej starostlivosti nemôže zistiť ich nevhodnosť alebo na ňu upozorní objednávateľa a ten na ich použití bude trvať. 
3. Záruka sa nevzťahuje na vady a škody spôsobené tretími osobami na predmete zmluvy, haváriami a prírodnými katastrofami.
4. Záručná doba diela je tridsaťšesť mesiacov a začne plynúť odo dňa jeho odovzdania a prevzatia objednávateľom. Na dodané stavebné výrobky, na ktoré zhotoviteľ odovzdá pri odovzdaní a prevzatí záručné listy, je záručná doba v zmysle týchto záručných listov.
5. Počas záručnej doby má objednávateľ právo požadovať a zhotoviteľ povinnosť bezplatne odstrániť vady. Termín odstránenia prípadných vád bude dohodnutý písomnou formou.
6. Ak objednávateľ nebude reklamovať zjavné vady a nedorobky neodkladne, zanikne jeho právo za tieto vady a nedorobky.
7. Ak zhotoviteľ nepristúpi k odstraňovaniu reklamovaných vád resp. neodstráni tieto vady v dohodnutom termíne, má objednávateľ právo zabezpečiť odstránenie vád prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe faktúry. Splatnosť faktúry je  desať dní od doručenia zhotoviteľovi. Práva objednávateľa vyplývajúce zo záruky nie sú týmto ustanovením dotknuté.

IX.
Podmienky vykonávania diela
1. Prípadné zabezpečenie určitého plnenia zo zmluvy treťou osobou (subdodávateľom), zhotoviteľ odsúhlasí vopred s objednávateľom. Odsúhlasenie subdodávateľa, nezbavuje zhotoviteľa zodpovednosti za plnenie zmluvy a za zhotovenie diela.
2. Zhotoviteľ použije na zhotovenie diela technologické postupy a stavebné výrobky, ktoré zaistia kvalitné plnenie. Pri zhotovovaní diela budú použité stavebné výrobky, ktoré sú podľa zákona NR SR č. 90/1998 Z.z. o stavebných výrobkoch v znení neskorších predpisov vhodné na použitie na zamýšľaný účel a zhotoviteľ preukáže úroveň kvality použitých výrobkov v zmysle zákona č. 90/1998 Z.z. o stavebných výrobkoch v znení neskorších predpisov a zákona č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. Pri zhotovovaní diela zhotoviteľ nepoužije výrobky, o ktorých je v čase ich použitia známe, že sú škodlivé.
3. Dočasné dopravné značenie v súvislosti so zhotovovaním diela, jeho osadenie, údržbu, premiestňovanie a odstránenie obstará zhotoviteľ. Tieto finančné náklady sú súčasťou zmluvnej ceny diela.
4. Zhotoviteľ pri vykonávaní predmetu zmluvy je povinný dodržiavať záväzné právne predpisy a nariadenia, platné technické normy a technické podmienky (TP, TKP), najmä: 
4.1. STN EN 1317-1 Záchytné bezpečnostné zariadenia na pozemných komunikáciách. Časť 1: Terminológia a všeobecné kritériá na skúšobné metódy: 2011, STN EN 1317-2 Záchytné bezpečnostné zariadenia na pozemných komunikáciách. Časť 2: Výkonnostné triedy, preberacie kritériá na nárazové skúšky a skúšobné metódy pre zvodidlá vrátane zábradľových zvodidiel: 2011, STN P ENV 1317-4 Záchytné bezpečnostné zariadenia na pozemných komunikáciách. Časť 4: Výkonnostné triedy, preberacie kritériá na nárazové skúšky a skúšobné metódy na koncovky a priechodné prvky zvodidiel: 2003, STN EN 1317-5+A1 Záchytné bezpečnostné zariadenia na pozemných komunikáciách. Časť 5: Požiadavky na výrobky a hodnotenie zhody záchytných bezpečnostných zariadení pre vozidlá (Konsolidovaný text): 2009, STN EN 206-1 Betón. Časť 1: Špecifikácia, vlastnosti, výroba a zhoda: 2002/A1:2004/A2:2005/NA:2009/ NA/O1:2011, STN 73 6101 Projektovanie ciest a diaľnic: 2008/O1:2009 a.i. súvisiace, primerane k predmetu zmluvy technicko-kvalitatívne podmienky (ďalej TKP) a technické predpisy/podmienky (ďalej TP): TKP časť 0: Všeobecne, MDPT SR: 2009, TKP časť 10: Záchytné bezpečnostné zariadenia, MDVRR SR: 2010, TP 1/2005 Zvodidlá na pozemných komunikáciách. Zaťaženie, stanovenie úrovne zachytenia na PK, projektovanie individuálnych zvodidiel. MDPT SR, SDI: 2005, TP 2/2005 Skúšanie a schvaľovanie zvodidiel, MDPT SR, SDI: 2005, TP 7/2005 Použitie dopravných značiek a dopravných zariadení na označovanie pracovných miest na pozemných komunikáciách, MDPT SR, SDI: 2005, TP 02/2010 Vzorové schémy pre pracovné miesta, MDPT SR, SCDPK: 2009 a.i. súvisiace; TKP a TP sú dostupné na webovej stránke SSC: www.ssc.sk (Technické predpisy – Zoznam TKP a KL resp. Zoznam TP) a na webovej stránke MDVRR SR: www.telecom.gov.sk, resp. www.mindop.sk (Doprava – Cestná doprava - Cestná infraštruktúra – Legislatíva -Technické predpisy).
4.2. Dodržanie platných všeobecne záväzných právnych predpisov a nariadení najmä: zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákon č. 135/1961 Zb. o pozemných komunikáciách (cestný zákon) v znení neskorších predpisov, zákon NR SR č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov, vyhláška MV SR č. 9/2009 Z.z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov, zákon č. 223/2001 Z.z. o odpadoch a o zmene a doplnení niektorých zákonov v  znení neskorších predpisov, vyhláška MŽP SR č. 284/2001 Z.z., ktorou sa ustanovuje Katalóg odpadov v znení neskorších predpisov, zákon č. 137/2010 Z.z. o ovzduší, zákon č. 543/2002 Z.z. o ochrane prírody a krajiny v znení neskorších predpisov, zákon č. 90/1998 Z.z. o stavebných výrobkoch v znení neskorších predpisov, zákon č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, v znení neskorších predpisov, zákony a nariadenia týkajúce sa bezpečnosti a ochrany zdravia, predpisy o  bezpečnosti práce a  technických zariadení, najmä zákon č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, vyhláška SÚBP č. 59/1982 Zb., ktorou sa určujú základné požiadavky na zaistenie bezpečnosti práce a technických zariadení v znení neskorších predpisov, vyhláška MPSVR SR č. 508/2009 Z.z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia, NV SR č. 396/2006 Z.z. o minimálnych bezpečnostných a zdravotných požiadavkách na stavenisko a i. súvisiace.
5. Zhotoviteľ zabezpečí riadenie zhotovovania diela osobou so vzdelaním a odbornou praxou zodpovedajúcou predmetu zmluvy, ktorá bude zodpovedať za organizovanie, vykonávanie, koordinovanie, sledovanie spôsobu a postupu zhotovovania diela, za dodržiavanie všeobecných technických požiadaviek, požiadaviek zástupcu objednávateľa na zhotovovanie diela a na ochranu verejných záujmov.
6. Zhotoviteľ zodpovedá za bezpečnosť a ochranu zdravia vlastných pracovníkov a pracovníkov svojich subdodávateľov, za zabezpečenie a udržiavanie miesta zhotovovania diela v zmysle platných právnych predpisov vzťahujúcich sa na bezpečnosť a ochranu zdravia pri práci, bezpečnosť používaných technických a strojových zariadení a ochranu životného prostredia.
7. Zhotoviteľ je povinný zhotovovať dielo tak, aby nespôsobil škodu na cudzích nehnuteľnostiach a majetku, neohrozoval zdravie alebo život ľudí, neohrozoval životné prostredie a aby bola zaistená bezpečnosť účastníkov cestnej premávky na ceste II/547 Jahodná.
8. Zhotoviteľ je povinný uhradiť všetky škody spôsobené na cudzích objektoch, zariadeniach, majetku, zdraví alebo živote osôb spôsobené pri zhotovovaní diela alebo ako jeho dôsledku.
9. Nebezpečenstvo škody k dielu znáša zhotoviteľ až do okamihu jeho odovzdania a prevzatia; na objednávateľa prechádza až jeho prevzatím.
10. Zhotoviteľ je povinný udržiavať čistotu a poriadok na mieste zhotovovania diela. Okamžite odstráni odpady vznikajúce pri zhotovovaní diela alebo ako jeho dôsledku a bude nakladať s nimi v súlade s platnou legislatívou ako aj akékoľvek znečistenie pozemnej komunikácie a priľahlých plôch, ku ktorému dôjde pri zhotovovaní diela alebo ako jeho dôsledku vrátane naloženia, premiestnenia a uloženia týchto odpadov a poplatku za ich uskladnenie. Zakazuje sa uložiť alebo ponechať odpad na inom mieste ako na to určenom, zneškodniť odpad a znehodnotiť odpad inak ako v súlade s platnou legislatívou. Držiteľ odpadu je povinný odovzdať odpady len osobe oprávnenej nakladať s odpadmi, stavebný odpad využiteľný ako zdroj druhotných surovín odovzdať výkupcom alebo spracovateľom týchto odpadov, iný recyklovateľný stavebný odpad neznečistený škodlivinami odovzdať na recykláciu, nerecyklovateľný a nevyužitý stavebný odpad uložiť na riadenú skládku odpadov.
11. Povinnosť zhotoviť dielo bude splnená jeho riadnym odovzdaním a prevzatím zástupcom objednávateľa. Zhotoviteľ predloží zástupcovi objednávateľa vyhlásenia zhody/certifikáty použitých stavebných výrobkov.
12. Dielo bude zhotoviteľom odovzdané a objednávateľom prevzaté aj v prípade, že pri jeho odovzdaní a prevzatí budú zistené vady a nedorobky, ktoré samy o sebe ani v spojení s inými nebránia plynulej a bezpečnej prevádzke (užívaniu). Tieto vady a nedorobky odstráni zhotoviteľ v dohodnutom termíne.
13. Objednávateľ nie je povinný prevziať dielo, ktoré má vady a nedorobky brániace riadnej a bezpečnej prevádzke (užívaniu), ak bolo vykonané v rozpore so všeobecne záväznými právnymi predpismi, technickými normami, v rozpore s dohodami uzavretými medzi objednávateľom a zhotoviteľom alebo v rozpore s touto zmluvou.
14. Vlastnícke právo k dielu prechádza na objednávateľa v okamihu jeho odovzdania a prevzatia zástupcom objednávateľa, pokiaľ v iných ustanoveniach zmluvy nie je dohodnuté inak.
15. Vadou sa rozumie odchýlka v kvalite, rozsahu a parametroch stanovených vo všeobecne záväzných predpisoch, technických normách a v tejto zmluve.
16. Nedorobkom sa rozumie nedokončená práca.

X.
Odstúpenie od zmluvy, zánik zmluvy
1. Zmluva zanikne dohodou alebo odstúpením od zmluvy. Jej zmenu možno vykonať iba písomne.
2. Dohoda o zániku zmluvy musí byť písomná, inak je neplatná.
3. Od tejto zmluvy môže odstúpiť každá zmluvná strana, avšak iba z niektorého z týchto dôvodov:
3.1. zhotoviteľ môže odstúpiť od tejto zmluvy, ak objednávateľ oznámi alebo dá najavo, že nemôže plniť svoje záväzky podľa tejto zmluvy,
3.2. objednávateľ môže odstúpiť od tejto zmluvy, ak:
a) zhotoviteľ aj napriek upozorneniu objednávateľa bude nečinný a opakovane bude v omeškaní alebo z vlastnej viny nebude zhotovovať dielo podľa podmienok tejto zmluvy,
b) ak zhotoviteľ aj napriek upozorneniu objednávateľa bude preukázateľne zhotovovať dielo vadne (vadou sa rozumie odchýlka v kvalite, rozsahu a parametroch stanovených vo všeobecne záväzných predpisoch, technických normách a v tejto zmluve),
c) zhotoviteľ oznámi alebo dá najavo, že nemôže splniť svoje záväzky podľa tejto zmluvy.
4. Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zaniká zostávajúci záväzok zhotoviteľa; tým nie sú dotknuté ustanovenia zmluvy o náhrade škody.
5. Ak zmluvný vzťah založený zmluvnými stranami zanikne z dôvodu podľa čl. X. ods. 3., bodu 3.2. tejto zmluvy, je zhotoviteľ povinný zaplatiť objednávateľovi zmluvnú pokutu vo výške 1 000,- EUR, pričom povinnosť ju zaplatiť odstúpením od tejto zmluvy nezaniká.

XI.
Ostatné ustanovenia
1. Zhotoviteľ bude pri zhotovovaní diela postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi zástupcu objednávateľa, pokynmi zástupcu objednávateľa, zápismi a dohodami oprávnených pracovníkov zmluvných strán a rozhodnutiami a vyjadreniami dotknutých orgánov.
2. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa podľa čl. XI. ods. 1. tejto zmluvy, zhotoviteľ je povinný ju nahradiť.

XII.
Záverečné ustanovenia
1. Vzťahy zmluvných strán vyplývajúce z tejto zmluvy a v tejto zmluve bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
2. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.
3. Neoddeliteľnou súčasťou tejto zmluvy je výkaz výmer.
4. Meniť alebo doplňovať obsah tejto zmluvy bude možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.
5. Zmluva je účinná dňom nasledujúcim po dni jej zverejnenia na webovom sídle mesta Košice (www.kosice.sk).
6. Zmluva sa vyhotovuje v piatich vyhotoveniach, z ktorých tri si ponechá objednávateľ a dve zhotoviteľ.

Košice dňa						Miesto a dátum:

Za objednávateľa:					Za zhotoviteľa:

MUDr. Richard Raši, PhD., MPH
primátor

Príloha zmluvy o dielo – výkaz výmer - excel